Nyelvtanítás, nyelvtanulás európai színvonalon
A Hueber-nyelvkönyvek értékmérői

„Teremtő lenni, alkotó” – a jól csengő – Illyés Gyula-i – virtuóz gondolat metaforikus, európai szellemiségű üzenet. Időszerűségét, kommunikatív értékét növeli „az emberek közötti egyesülés” szándékával formálódó, fokozatosan bővülő Európai Unió nagy formátumú, 2004 májusi ünnepi eseménye. Európa soknemzetiségű népei közötti együttélés, megértés alapját a nyelvtudás, a közös európai nyelvek biztos használata teremtheti meg. A tiszta forrásból merítő minőségi tankönyvek felbecsülhetetlen szolgálatot tesznek az e célok eléréséhez vezető úton.

A Max Hueber Verlag (Germany) teremtő, alkotó közösség, hiszen évtizedek óta országhatárokat átívelő, autentikus „Deutsch als Fremdsprache” tankönyvsorozatával megbízható, egyedi arculatú, sikeres könyvkiadást teremtett. Korszerű szemléletű abban is, hogy megújult tankönyveinek tananyagát az Európai Tanács nyelvi követelményei szerint alakította. (Az egyes nyelvi szintek leírása megtalálható az Oktatási Közlöny XLVIII. évf. 2/I. számában (2004. február 11.) a 243/2003. (XII. 17.) kormányrendeletben, a 125–128. oldalakon.) 
Tekintsük át a kiadó nyelvkönyveinek általános jellemzőit, a 2001 és 2004-ben első kiadású,  de már megújult tartalommal kiadott tankönyvcsalád egy-egy kötetét.
A kiadványok külső megjelenésében a formatervezettség, az esztétikus megjelenítés, a harmonikus színvilág, az illusztrativitás dominál. A nyelvkönyvek nyomdatechnikai kivitelezettsége igényes, a kartonált külső tartósságot biztosít, jól kezelhető. A könyvek cím- és hátlapjai informatív gazdagságukkal támogatják a könyvekkel való ismerkedést. Mindezen jegyek összességében motiváló hatást, a beavatottság képzetét keltik. A Hueber-tankönyvek nem csupán küllem, de a szellem tekintetében is igényes alkotások. Nyelvi vonatkozásaik vitathatatlanul értékesek; szókincstáruk páratlan gazdagságú, kiváló törekvéssel érzékeltetik a 21. század nélkülözhetetlen nyelvi jelenségeit, a ma világában született fogalmakat jó érzékkel építik be a tananyagba. Metodikai rendszerük kimunkált, sokrétű, a pedagógiai, pszichológiai elveket a jól tanulhatóság érdekében sajátos gyakorlati rendszerré fejlesztették, ezáltal megalapozták a nyelv hatékony elsajátítását. A változatosság, a célnak megfelelő komplex módszerek alkalmazása nagyszerű lehetőségeket teremt a nyelvtanár nyelvi kultúrájának, módszertani ismereteinek bővítésére. Gazdag és fokozatos megújulásra képes metodikai eszköztáruk alapvető jellemzője a kommunikativitás. 
A kommunikatív központú nyelvtanítás rendíthetetlen és elkötelezett híve valamennyi Hueber-nyelvkönyv. Hiszen szerzőik tudják: a nyelv az emberek alapvető gondolatközlésének eszköze, ezért az árnyalt, igényes beszélt nyelv közvetítését kell szolgálniuk. Mindezt szituációkra építő, dialogikus eljárásokkal, beszédre motiváló ábrák (rajzok, fényképek) használatával, hanganyagok biztosításával érik el. 
Summázva eddigi gondolatmenetünket: a Hueber-nyelvkönyvek népszerűek, élménydús, hangulatos, kikristályosodott tapasztalatok sokaságával, érlelt módszeregyüttessel hatékonyan késztetik az élő nyelv közvetítésére, különböző tudásszintek elérésére használóikat. 
A továbbiakban vegyük sorra a PINGPONG NEU 1, a  THEMEN aktuell 2, a DELFIN 1 és a TANGRAM Zertifikat Deutsch kötetének néhány jellemzőjét. 
A PINGPONG Neu három kötetéből álló tankönyvcsalád együttesen segíti a minősíthető nyelvoktatás elérését. A tankönyvekhez munkafüzet, CD-lemez járul. Egyértelműen felső tagozatosok nyelvtanulását célozza: erős motivációs bázisával (érdekesség, változatosság, játékos elemek, humoros pillanatok), anyanyelvi előismeretekre alapozó, kommunikatív nyelvtudást kialakító, igényes módszertani gazdagságával biztosítja ennek eredményességét. A továbbiakban a fiatalos lendületű tankönyv 1. kötetét vesszük szemügyre. 
A „Dein Deutschbuch” és a „Deutsch ist gar nicht so schwer” gondolatisága ölt testet a 12 témakört feldolgozó kiváló nyelvkönyv lapjain. A könyvvel való azonosulást, a nyelvtanulás megkedveltetését szimpatikus módon, eredeti pedagógiai, pszichológiai fogásokkal, metodikai éleslátással éri el. A könyvet használó felső tagozatos kisdiákok életkori sajátosságait jól ismerő szerzőpáros elveit érzelmi vonatkozásokkal alapozza meg. A mesékből ismert és kedvelt figurák (Schneewittchen, Dornröschen, Hexe, Zwerg, Riese) rajzos és szöveges szerepeltetése, a gyermekrajzok meghittsége, az iskolába lépés ünnepi pillanatát megörökítő bájos fénykép, a humort előhívó, varázslatos Hampelmann – valamennyi együttesen a „mein Deutschbuch” kellemes érzését és tudatát erősítő motívumként van jelen. 
Másik erőssége e kötetnek az oldott, ám nem parttalan ismeretközvetítés. Az egyes témakörök azonos szempontú tagoltsága, a rendszerszemlélet elvén nyugvó szerkezeti, tartalmi vonatkozások („Strukturieenung in drei Themenkreise kurze, überschaubare Lerneinhalten innerhalb der Themenkreise”) igényes megoldásokat nyújtanak a játékos, humoros elemek célirányos alkalmazásához. Az egyszerű, ötletes játékok (kártya- és társasjátékok) szervesen beépülnek a témakörök nyelvi anyagaiba, színt, hangulatosságot, érdekességet teremtenek, szórakozást nyújtanak, életre keltik az olykor száraz nyelvi ismereteket (4c – 41/6. Würfelspiel; 6/B – Schulhausspiel S. 64; 11 B – 125/5. Schwarzer Peter). A humor, a jó hangulat áthatja a könyv nyelvi anyagát, de biztos pontjai a „Na so was!”, „Witz” címszónál keresendők. A felsorakoztatott szempontok apró tényei oly erős és tartós érzelmi attitűdöt alakítanak ki az idegen nyelvvel ismerkedő tanulókban, amelynek alapján meggyőződve mondhatják: „Deutsch ist gar nicht so schwer”. Mindez elmélyült tanuláshoz vezet, amelyhez a feltételekről e kötet maximálisan gondoskodik. A nyelvtanár segédkönyvet, teszteket is kap a tankönyvcsalád eredményes tanításához, valamint tájékozódhat a Hueber www.hueber.de internetes szolgáltatás igénybevételével. 

„DIE ALTEN QUALITäT IN NEUEM GEWAND”
A „Themen aktuell 2” kötetének 2004 évi kiadása új megoldást hozott, ami arra késztette a kiadót, hogy a VORWORT keretei között rámutasson néhány tényre: „Themen” und Themen neu” das ist eine Erfolgsgeschichte…”, „Was ist „das Geheimnis dieses Erfolgs”?” Mindezeken túl beavat bennünket a tankönyvkiadással kapcsolatos gondolatokba is. Miközben klasszikussá vált sorozata (Deutsch als Fremdsprache) bevált marketing és metodikai tételeit ismerteti, sejteti a problematikát is. Álláspontjaiban valós érvek ütköznek egymással (1. „… dass man dieses Lehrwerk überhaupt nicht mehr verändern darf”; 2. „…unverwüstliche Langlebigkeit…”; 3. „… einen neuen Anstrich…”), végül az új tankönyvszerkezet kiadását a szokásos lehengerlő érv („…in den letzten Jahren auch die Welt in ein paar Punkten verändert”) egyértelműsíti. A „régi minőség új köntösben” szlogen az új megoldásra utal, amelyet a címlapon is feltüntet: Kursbuch + Arbeitsbuch. A kötethez CD-lemez csatlakozik. Ha az előszón kívül a hátsó borítót is áttanulmányozzuk, megtudhatjuk: a tankönyv anyaga interneten is hozzáférhető, ahol tippeket és információkat gyűjthetünk: www.themen-aktuell.de.
Térjünk most át a nyelvkönyv szerkezeti kérdéseire. Egyértelmű, hogy a „Themen aktuell 2” két kötetből áll, s a második kötetben a 6. leckétől a 10. leckéig terjedő 5 tananyag változatos témákat dolgoz fel (Természet- és környezetvédelem; A németek külföldön és a külföldiek; Hírek, politika és történelem; Idős emberek; Könyvolvasás). A leckéket követő bőséges és jól áttekinthető nyelvtani összefoglaló kimunkált táblázatai, lényegre törő példamondatai, ragozási paradigmái tematikusan dolgozzák fel a tankönyvi anyag nyelvtani ismereteit. A Grammatik c. szakaszt követi az Alphabetische Wortliste, amely a Kursbuch lapjain előforduló valamennyi szót az előfordulás oldalszámával adja meg. Az igéket teljes alakjukban, vonzatukkal közli, ami használatuk pontosságára készteti a tanulókat. A betűrendes szószedet mint információs forrás nagyszámú, összesen 879 db-os gyűjteménye változatos módon hasznosítható a nyelvtanítás és tanulás folyamatában. Az új megoldásként debütáló „tankönyvi munkafüzet” előszava hasznos tudnivalói közül kiemelésre kívánkozik az az új, metodikai telitalálat, amely a Wortschatz és a Grammatikstrukturen tárgyköréhez kapcsolódik. Az idegennyelv-tanulást megkönnyítő rendszerezett ismeretek szervesen kapcsolódnak valamennyi témához. A téma szókincsét szófaji csoportokban, a „Themen aktuell 1” könyv lexikai és nyelvtani struktúráját a „Themen aktuell 2” anyagával összevontan adja meg. A jól strukturált szószedet egyéni összesítésem alapján 689 lexikai egységet tartalmaz. A munkafüzet feladatainak egy része megoldható az adott feladat utáni táblázatban, űrlapon vagy a hiányzó üres sorban, de a képleírást, fogalmazást kívánó feladattípusok önálló füzetet igényelnek. Az önállóan elvégzett feladatok javítását a SCHLÜSSEL irányítja. 
Melyek a tananyag nyelvi sajátosságai? A Themen aktuell 2 az Európai Tanács nyelvi követelményei szerint valamennyi témát kommunikációra késztető, mindennapi nyelvi helyzeteket teremtő szituációk keretében dolgozza fel (például véleménynyilvánítás, képleírás, időjárás jelentés). Egy-egy témakör nyelvi anyaga 4–6 egységre tagolódik, melyeknek terjedelme egyenként 12 oldal. Ahogy a Hueber-tankönyvek speciális jegyeinél már említettük, a témákat bevezető képtabló, az egyes ismeretkörök feldolgozásához kötődő színes képek beszédre késztetnek, felidézik a mondanivalót, a tanultak használatára sarkallják a tanulókat. A könyv a szövegértést hangzó anyagokhoz kapcsolódó kérdéssorok megválaszolásával, az elhangzott információk rendszerezésével, a hiányos mondatok kiegészítésével mélyíti el. A különböző műfajú (riport, interjú, utazási prospektus, újságcikk, történelmi szakszöveg), egyenként oldalnyi szövegek, valamint az ezeket követő tolmácsolás és értelmezés jó lehetőséget kínálnak arra, hogy a tanuló megtudjon „olyan mondatokat és gyakrabban használt kifejezéseket” érteni, amelyek „egyszerű és rutinszerű helyzetekben használatosak”, de lehetőséget teremtenek a folyamatos információcserére is. 
Most vegyük szemügyre a munkafüzet gyakorlatait! A nyelvismeret fejlesztését jól szolgálják a feladatok német nyelvű utasításai, amelyek rövidek, tömörek, a hozzájuk kapcsolódó magyarázatok alkalmazkodnak a tanulók nyelvismereti szintjéhez. Az egyszerűbb, kevesebb tevékenységet kívánó, ám a feladatmegoldás rutinját jól fejlesztő feladatoktól a bonyolultabb, töprengésre is módot adó feladványokig változatos a munkafüzet feladatrendszere. Egy-egy leckéhez 20–30 feladat kapcsolódik, melynek többsége megoldható a munkafüzet lapjain.
A lexikai készséget fejlesztő feladatok az új szavak, kifejezések használatát, azoknak egy adott szempont szerinti rendszerezését kívánják meg: „Welche Adjektive passen am besten?”, „Ordnen Sie die Wendungen! (Fragewörter: wie?, wie oft?, wann?, wie lange?)”. Az árnyalt szóhasználat aktivizálására szolgálnak a rokon értelmű és az ellentétes jelentésű szavak, továbbá a gyűjtőnevek használatára késztető feladattípusok: „Sagen Sie es anders. Verwerden Sie die folgenden Wörter.”, „Was kann man nicht sagen?”, „Welche Wörter werden definiert?”
A kommunikatív készség fejlesztése érdekében a feladatok mondatai változatos szóhasználatukkal, különböző modalitású és szerkezetű változatokkal segítik a mondatalkotás elsajátítását, a szövegformálás eszközeinek megismerését. 
A grammatikai jellegű gyakorlatok nem száraz ismereteket kérnek számon, hanem szövegkörnyezetben, érdekes és változatos módszerekkel hívják elő a megfelelő tudásanyagot.
Milyen típusúak a nyelvtani feladatok? A kiegészítést, a megfelelő kérdőszavak kiválasztását, a megadott kérdőszavakhoz a nagy mennyiségű, különféle határozószók csoportosítását, a ragozott alakok behelyettesítését, elöljárószók használatát, nyelvtani szerkezetek átalakítását igénylik. Visszatérő, ám tartalmában változó feladattípus az „Ihre Grammatik”, amely rendszerezésre, szintetizálásra, táblázatok kitöltésével járó, logikus gondolkodásra sarkall.
A Hueber-nyelvkönyvek megbízhatósága azon alapul, hogy korszerűek és jövőre orientáltak. Az európai „A2” alapszintnek megfelelően segítik az idegen nyelven kommunikáló személyt, hogy „le tudja írni nagyon egyszerű formában a viszonyulását valamihez, a közvetlen környezetében és olyan területeken, amelyek a legalapvetőbb szükségleteket érintik.” Ezen világos követelmény teljesítésére a tankönyvi és a munkafüzeti anyagok változatos, informatív gazdaságú mikro- és makroszövegei, azok feldolgoztatását, sokrétű értelmezését szolgáló feladatok, a CD-s hangzóanyagok, az életteli színes képsorozatok összessége a biztosíték. A szövegolvasás, szövegértelmezés és beszédkészség láncolatát erősítő komplex feladatok magas szintűek, így – a visszatérő ismétlések során – tervszerűen ajánlott az „A2” alapszint egy-egy részkövetelmény szerinti feldolgozása.
Határozottan kijelenthetjük, hogy ezen tankönyvek és a hozzájuk szervesen kötődő munkafüzetek, valamint a hangzó anyagok szakszerű feltérképezése, a bennük megjelenő a tanítási stratégiák megértése maximálisan hozzájárul majd az igényes és modern nyelvtanítás hatékonyságához. 

Pingpong Neu 1 Lehrbuch
Max Hueber Verlag, Ismaning, 2001
Themen aktuell 2 Kursbuch + Arbeitsbuch
Max Hueber Verlag, Ismaning, 2004

Apró Tibor